b'\n_START_ARTICLE_\nJehuda Pen\n_START_PARAGRAPH_\nJehuda Pen (jidi\xc5\xa1: \xd7\x99\xd7\x95\xd7\x93\xd7\x9c \xd7\xa4\xd6\xbc\xd7\xa2\xd7\x9f - Yudl Pen, Zarasai, 1854. \xe2\x80\x93 Vitebsk, 1937.) bio je \xc5\xbeidovsko-bjeloruski umjetnik - slikar, u\xc4\x8ditelj i izvanredan lik \xc5\xbeidovske renesanse u ruskoj i bjeloruskoj umjetnosti po\xc4\x8detkom 20. stolje\xc4\x87a. Pen je, nedvojbeno, najzna\xc4\x8dajniji \xc5\xbeidovski slikar u Ruskom Carstvu, \xc4\x8diji je uspjeh paralelan doprinosu Marka Antokolskoga na podru\xc4\x8dju skulpture._NEWLINE_Jehuda Pen ro\xc4\x91en je 24. svibnja 1854. u gradu Novoaleksandrovsku (danas Zarasai, Litva, tako\xc4\x91er poznat kao Ezhereni na jidi\xc5\xa1u). Od 1867. radio je kao slikar pripravnik u Dvinsku (danas Daugavpils, Latvija). Godine 1879. preselio se u Sankt Peterburg i 1880. studira na Akademiji umjetnosti. Studirao je kod P. \xc4\x8cistjakova. Nakon zavr\xc5\xa1ene Akademije 1886. odlazi u Dvinsk i Rigu._NEWLINE_Godine 1891. nastanio se u Vitebsku, a godinu dana kasnije otvorio prvu privatnu \xc5\xa1kolu za crtanje i slikanje u Ruskom Carstvu - \xc5\xbdidovsku umjetni\xc4\x8dku \xc5\xa1kolu. Njegovi u\xc4\x8denici bili su i: Ilja Mazel, Jefim Minin, Oskar Me\xc5\xa1\xc4\x8daninov, Marc Chagall, Ossip Zadkine, Leon Gaspard i El Lissitzky._NEWLINE_Godine 1927., Pen je dobio \xc4\x8din zaslu\xc5\xbenoga \xc5\xbeidovskoga umjetnika._NEWLINE_Ubijen je kod ku\xc4\x87e u Vitebsku 1937. Okolnosti njegova ubojstva ostaju nepoznate._NEWLINE_Nakon smrti, njegova djela izlo\xc5\xbeena su u galeriji u Vitebsku. Danas se nalaze u radovi Muzeju umjetnosti u Vitebsku i Nacionalnom muzeju umjetnosti Bjelorusije u Minsku.'